June | 2014 | Pixie se Pad
June 19, 2014 / nadinecvanstaden	/ 8 Comments
Dag 2185 – 2196 – Toe hou ons partytjie
June 12, 2014 / nadinecvanstaden	/ 3 Comments
Manlief het verlede week 40 geword. En oor die naweek het ons partytjie gehou. En kyk – partytjies reël is mos my sielskos. 'n Informele spitbraai saam-rugby-en-bier het ontpop in 'n driegang om-die-gedekte-tafel ete met goeie rooiwyn.
Ons tema was Hollywood sterre. Die twee tafels was gedek met swart tafeldoeke en groot, silwer sterre oor gestrooi. Swart, silwer en rooi helium ballonne het gewapper aan 'n silwer blinkertjie hoed en rooi roosknoppe in glas vase en rooi kerse het die prentjie afgerond. Ek het die mooiste (al moet ek dan nou self so sê) naamkaartjies gemaak en op die laaste minuut besluit om spyskaarte ook te maak. Dit het my nogal laat dink aan matriek Huishoudkunde prakties! Waar was die dae…..
In elk geval. Toe Manlief teen die spitbraai idee besluit het ek vinnig voorgestel dat ek iemand sal soek om die kos te maak. Want decor en dinge mooi laat lyk is my forté. Selfs met matriek huishoudkunde het ek nie naastenby bevoeg gevoel om 'n drie-gang maaltyd op te tower vir 12 honger gaste nie! Die spyskaart het bestaan uit 'n mielie en patat sop, hoofgereg was beesstert en hoenderkerrie en vir nagegereg was daar die heerlikste pavlova wat net eenvoudig gesmelt het in mens se mond.
Die gaste moes aantrek soos hulle gunsteling Hollywood karakters. Ek was so trots op ons vriende dat hulle so lekker saamgespeel het met die tema! Daar was onder andere Shrek, Zorro, Jessi van Toy Story en Maria van Sound of Music. Die kindertjies het net so lekker saam gespeel en soos julle kan dink was daar 'n hele paar Spiderman gesiggies wat in die tuin rondgehardloop het! Ek het nagmerries gehad van modderige voetjies regdeur my huis, maar gelukkig het die koue front hulle nie van die springkasteel af gehou nie! En toe hulle eers klaar ge-hotdogs het, het ons 'n fliek aangesit en tien kindertjies het stroopsoet onder warm komberse gesit en kyk na Frozen. En ons "movie stars" het lekker gesit en lag en kuier. Teen tienuur het ons gaste een-vir-een huiswaarts gekeer. Al wat oorgebly het van my mooi versierde tafels was pap helium ballonne en halwe glase wyn. Maar dit was 'n heerlike aand!
Die volgende dag het Manlief goed olik gevoel. Nie eers hy weet hoeveel brandy's en coke's hy die vorige aand gehad het nie. En vonkelwyn tussen-in gegooi? Nou ja, dink maar vir julleself. "Ek gaan nooit weer drink nie", was sy belofte aan homself. Laat oggend eers het hy sy geskenke begin oopmaak.